Predkladacia správa

Uznesenie vlády Slovenskej republiky č. 309 z 27. apríla 2005 k zhodnoteniu systému pripomienkového konania a návrhom na jeho zlepšenie v úlohe B.4. ukladá ministrovi životného prostredia predložiť do 1. októbra 2005 na rokovanie vlády jednotnú metodiku na vypracúvanie a posudzovanie Doložky finančných, ekonomických a environmentálnych vplyvov, vplyvov na zamestnanosť a podnikateľské prostredie v časti týkajúcej sa vplyvov na životné prostredie. V úlohe B.5. sa ukladá podpredsedovi vlády a ministrovi hospodárstva a ministrovi práce, sociálnych vecí a rodiny predložiť na rokovanie vlády jednotnú metodiku na vypracúvanie a posudzovanie Doložky finančných, ekonomických a environmentálnych vplyvov, vplyvov na zamestnanosť a podnikateľské prostredie v časti týkajúcej sa vplyvu na hospodárenie podnikateľskej sféry a obyvateľstva, vrátane vplyvu na podnikanie a zamestnanosť v „neštátnom sektore.“

Na pracovnej porade konanej dňa 1.12.2005, na ktorej sa zúčastnili zástupcovia Ministerstva spravodlivosti Slovenskej republiky, Ministerstva financií Slovenskej republiky, Ministerstva životného prostredia Slovenskej republiky, Ministerstva hospodárstva Slovenskej republiky a Ministerstva práce, sociálnych vecí a rodiny Slovenskej republiky, sa dospelo k záveru, že je vhodné posunúť termín predloženia metodiky na vypracúvanie a posudzovanie Doložky finančných, ekonomických a environmentálnych vplyvov, vplyvov na zamestnanosť a podnikateľské prostredie v časti týkajúcej sa vplyvov na životné prostredie tak, aby pripravovanú metodiku bolo možné zosúladiť s novým zákonom o posudzovaní vplyvov na životné prostredie a o zmene a doplnení niektorých zákonov. Ďalej bolo dohodnuté rozdelenie Doložky finančných, ekonomických a environmentálnych vplyvov, vplyvov na zamestnanosť a podnikateľské prostredie v časti týkajúcej sa vplyvu hospodárenia podnikateľskej sféry a obyvateľstva, vrátane vplyvu na podnikanie a zamestnanosť v „neštátnom sektore“ na časť týkajúcu sa vplyvu na hospodárenie podnikateľskej sféry, vrátane vplyvu na podnikanie a zamestnanosť, ku ktorej by bolo kompetentným Ministerstvo hospodárstva Slovenskej republiky a na časť týkajúcu sa vplyvu na hospodárenie obyvateľstva, ku ktorej by bolo kompetentným Ministerstvo práce, sociálnych vecí a rodiny.

Návrh na zmenu uznesenia vlády Slovenskej republiky č. 309 z 27. apríla 2005 k zhodnoteniu systému pripomienkového konania a návrhom na jeho zlepšenie vychádzajúc zo záverov pracovnej porady konanej dňa 1.12.2005 mení v uznesení vlády Slovenskej republiky č. 309 z 27. apríla 2005 termín v úlohe B.4. na 1. júl 2006, zrušuje úlohu B.5. pre ministerku práce, sociálnych vecí a rodiny, mení znenie úlohy B.5. a ukladá ministerke práce, sociálnych vecí a rodiny predložiť do 1. júna 2006 na rokovanie vlády metodiku na vypracúvanie a posudzovanie Doložky vplyvu na hospodárenie obyvateľstva.

Predkladaný návrh uznesenia vlády Slovenskej republiky nemá finančný, ekonomický, environmentálny vplyv, ani vplyv na zamestnanosť a podnikateľské prostredie.